钦定古今图书集成/明伦汇编/官常典/第402卷 > 方士亮
## 钦定古今图书集成/明伦汇编/官常典/第402卷 > 方士亮

按《明外史》本传：“士亮，歙县人。崇祯四年进士。历嘉兴、
福州推官，擢兵科给事中。甫拜命，与同官朱徽、倪仁
祯等谒大学士谢陞于朝房。升言：‘人主以不用聪明
为高，今上太用聪明，致天下尽坏’。又曰：‘款事诸君不
必言，皇上祈签奉先殿’。意已决。诸人退，谓陞诽谤君
父，泄禁中语。仁祯、国遴等交章论之，斥陞大不道，无”
人臣礼，士亮及他言官继之，疏数十上。帝大怒，削陞
籍。已而士亮连劾诸督抚张福臻、徐世荫、朱大典、叶
廷贵及兵部侍郎吕大器、甘肃总兵马爌，事多施行。
陈新甲主款，士亮首劾之。又请召旧谏臣姚思孝、何
楷、李化龙、张作楫、张焜芳、李模、詹尔选、李右谠、林兰
友、成勇、傅元初，而亟恤已死者吴执御、魏呈润、傅朝
佑、吴彦芳、王绩灿、葛枢，帝颇采纳。寻论中官出镇之
弊，语极痛切。周延儒出督师，请士亮赞画军务。延儒
获谴，士亮亦削职下狱。久之释归。福王时，复官，国变
后卒。